Y ri Jesús xubij cꞌa chukaꞌ chique:
Cꞌo cꞌa jun achi ri yecꞌo caꞌiꞌ rucꞌajol.
Y jun kꞌij ri chakꞌlaxel xubij cꞌa chare ri rutataꞌ:
Táta,
riyin nwajoꞌ cꞌa ri werencia,
y tayaꞌ cꞌa chuwe ri cꞌo chi nayaꞌ chuwe,
xchaꞌ.
Y ri tataꞌaj can xujech wi cꞌa ri herencia chiquiwech chi ye caꞌiꞌ.
Cꞌa jubaꞌ riꞌ,
ri chakꞌlaxel xucꞌayilaꞌ ca ronojel ri ruherencia.
Can qꞌuiy cꞌa ri puek ri xumol el,
y cꞌacꞌariꞌ xbe pa jun chic ruwachꞌulef ri nej cꞌo wi.
Y tek cꞌo chic chiriꞌ,
xucꞌuaj cꞌa jun itzel cꞌaslen,
y rumariꞌ xuqꞌuis ronojel ri rurajil.
Pero tek riyaꞌ kas xuqꞌuis ronojel ri rurajil,
ya chukaꞌ tiempo riꞌ tek xpe jun nimalaj wayjal chupan ri ruwachꞌulef ri acuchi (achique) cꞌo wi.
Y ri cꞌajol riꞌ xpe cꞌa nimalaj wayjal chare y majun chic cꞌa nucusaj.
Y rumariꞌ xberutzujuꞌ (xberusujuꞌ) riꞌ pa samaj riqꞌui jun achi aj chiriꞌ chupan ri ruwachꞌulef riꞌ,
y ri achi xutek cꞌa el pa rulef riche (rixin) chi yeruyukꞌuj ak.
Y ruma chi can cꞌo sibilaj wayjal chare ri cꞌajol riꞌ,
can nurayij cꞌa nutij ri quiway ri ak.
Pero majun ri niyaꞌo ta chare.
Y ri cꞌajol riꞌ,
cꞌacꞌariꞌ tek xtzolin pe rucꞌuꞌx,
y xubij ka pa ránima:
Qꞌuiy mozos ri yecꞌo chrachoch ri nataꞌ y cꞌo qꞌuiy quiway.
Y riyin xa jubaꞌ ma yicom ka waweꞌ ruma wayjal.
Más utz quitzolin na riqꞌui ri nataꞌ,
y xtinbij cꞌa chare:
Táta,
ximacun chuwech ri Dios,
y can ximacun chukaꞌ chawech riyit.
Man cꞌa rucꞌamon ta chic chi nabij acꞌajol chuwe.
Xa más utz tabanaꞌ chuwe chi yinoc jun amozo,
xchaꞌ ka pa ránima.
Y can xuchop cꞌa el bey chi nibe chrachoch,
cꞌa riqꞌui ri rutataꞌ.
Y ri cꞌajol riꞌ cꞌanej na cꞌa cꞌo wi riche (rixin) chi napon chrachoch,
tek ri tataꞌaj xutzꞌet yan ri rucꞌajol,
y sibilaj cꞌa xujoyowaj ruwech.
Rumariꞌ ri tataꞌaj junanin (anibel) xbe chucꞌulic,
xutzꞌumaj (xutzꞌubaj) ruchiꞌ y xukꞌetej.
Y ri cꞌajol can yacꞌariꞌ xubij chare ri rutataꞌ:
Táta,
ximacun chuwech ri Dios,
y can ximacun chukaꞌ chawech riyit.
Man cꞌa rucꞌamon ta chic chi nabij acꞌajol chuwe.
Yacꞌa ri tataꞌaj xubij cꞌa chique ri rumozos:
Tiwelesaj pe ri tziek más jabel y tiwikaꞌ re nucꞌajol.
Tiyaꞌ jun pukꞌaꞌ (napakꞌeꞌ) chuwirukꞌaꞌ y tiyaꞌ chukaꞌ ruxajab chraken.
Y jibeꞌicꞌamaꞌ cꞌa pe chukaꞌ ri ti wáquix ri más tiꞌoj,
y ticamisaj.
Tikabanaꞌ cꞌa jun nimakꞌij,
y kojwaꞌ cꞌa.
Ruma chi riyin nbij cꞌa,
chi re jun nucꞌajol reꞌ caminek chic,
pero wacami xa achiꞌel xcꞌastej pe.
Rusachon cꞌa el riꞌ,
pero xoka chic kiqꞌui,
xchaꞌ ri tataꞌaj.
Y yacꞌariꞌ tek xchapatej ri nimakꞌij.
Y tek ntajin cꞌa ri nimakꞌij,
ri nimalaxel nisamej pa juyuꞌ.
Y tek xtzolin cꞌa pe y xapon cꞌa chunakajal ri jay,
xracꞌaxaj cꞌa chi ntajin ri kꞌojon y xajoj.
Rumariꞌ riyaꞌ xusiqꞌuij (xroyoj) jun chique ri mozos y xucꞌutuj cꞌa chare:
¿Achique xbanatej?
¿Y achique ruma tek cꞌo nimakꞌij ntajin?
xchaꞌ.
Y ri mozo xubij cꞌa chare:
Ruma chi xtzolin pe ri achakꞌ,
y utz ruwech xtzolin pe.
Rumariꞌ ri atataꞌ xutek rucamisaxic ri alaj wáquix ri más tiꞌoj.
Tek xracꞌaxaj ri queriꞌ ri nimalaxel,
xyacatej royowal,
y ma nrajoꞌ ta cꞌa ntoc apo ri pa jay.
Xbeꞌel cꞌa pe ri rutataꞌ,
y nubochilaꞌ cꞌa,
riche (rixin) chi queriꞌ ntoc ta apo.
Pero ma xrajoꞌ ta.
Riyaꞌ xa xubij cꞌa chare ri rutataꞌ:
Riyin can ronojel kꞌij cꞌa yisamej awuqꞌui y majun bey ri man ta nuniman atzij.
Y ma riqꞌui wi riꞌ,
majun ri ayaꞌon ta chuwe.
Astapeꞌ xa ta jun ti qꞌuisicꞌ (cabra) riche (rixin) chi nikaben ta jun nimakꞌij quiqꞌui ri wamigos,
pero majun,
xchaꞌ.
Y wacami riyit xacamisaj ri ti wáquix tiꞌoj,
xaxu (xaxe wi) ruma chi xtzolin pe re jun acꞌajol reꞌ,
ri xa xberuqꞌuisaꞌ yan ca ronojel ri abeyomal quiqꞌui ixokiꞌ ri ma utz ta quicꞌaslen,
xchaꞌ.
Y ri tataꞌaj xubij:
Nucꞌajol,
riyit can yitcꞌo wi wuqꞌui.
Rumariꞌ ronojel ri cꞌo wuqꞌui,
can awuche (awixin) wi riyit.
Yacꞌa ri achakꞌ chinuwech riyin can caminek chic,
y wacami xa achiꞌel xcꞌastej pe.
Rusachon cꞌa el riꞌ,
y wacami xoka chic kiqꞌui.
Y rumariꞌ rajawaxic chi cꞌo nimakꞌij y quicoten pa tak kánima,
xchaꞌ ri tataꞌaj riꞌ,
xchaꞌ ri Jesús.